CELEX: 62014CN0589
Language: fi
Date: 2014-12-19 00:00:00
Title: Asia C-589/14: Kanne 19.12.2014 – Euroopan komissio v. Belgian kuningaskunta

2.3.2015   
            
            
               FI
            
            
               Euroopan unionin virallinen lehti
            
            
               C 73/15
            
         
      Kanne 19.12.2014 – Euroopan komissio v. Belgian kuningaskunta
      (Asia C-589/14)
      (2015/C 073/21)
      Oikeudenkäyntikieli: ranska
      
         Asianosaiset
      
      
         Kantaja: Euroopan komissio (asiamiehet: J.-F. Brakeland ja W. Roels)
      
         Vastaaja: Belgian kuningaskunta
      
         Vaatimukset
      
      
                  —
               
               
                  On todettava, että pysyttäessään säännökset, joiden mukaan
                  
                              —
                           
                           
                              muista kuin arvopapereista koostuviin saataviin liittyvien korkojen osalta sijoitusyhtiöltä, joka on sijoittautunut johonkin toiseen unionin jäsenvaltioon tai ETA-valtioon, peritään lähdevero kyseisistä koroista, vaikka Belgiaan sijoittautunut sijoitusyhtiö on vapautettu lähdeverosta, ja
                           
                        
                              —
                           
                           
                              Belgiasta peräisin olevista arvopapereista koostuviin saataviin liittyvien korkojen osalta näistä koroista peritään lähdevero silloin, kun arvopaperit on talletettu tai merkitty tilille rahoituslaitoksessa, joka on sijoittautunut johonkin toiseen unionin jäsenvaltioon tai ETA-valtioon, vaikka tällaiset korot on vapautettu lähdeverosta silloin, kun arvopaperit on talletettu tai merkitty tilille Belgiaan sijoittautuneessa rahoituslaitoksessa,
                              Belgian kuningaskunta ei ole noudattanut Euroopan unionin toiminnasta tehdyn sopimuksen 56 ja 63 artiklan eikä Euroopan talousalueesta tehdyn sopimuksen 36 ja 40 artiklan mukaisia velvoitteitaan.
                           
                        
            
                  —
               
               
                  Belgian kuningaskunta on velvoitettava korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Komissio katsoo, että Belgian vuoden 1992 tuloverokoodeksin täytäntöönpanosta annetun kuninkaan päätöksen eri säännöksissä asetetaan korkoihin sovellettavan lähdeveron mahdollisille vapautuksille edellytyksiä, jotka eivät sovi yhteen perussopimuksissa, nimittäin SEUT 56 ja 63 artiklassa, taattujen perusvapauksien kanssa.
      Komissio väittää ensinnäkin, että muista kuin arvopapereista koostuviin saataviin liittyvien korkojen osalta sijoitusyhtiöltä, joka on sijoittautunut johonkin toiseen unionin jäsenvaltioon tai ETA-valtioon, peritään lähdevero kyseisistä koroista, vaikka Belgiaan sijoittautunut sijoitusyhtiö on vapautettu lähdeverosta.
      Komissio väittää toiseksi, että Belgiasta peräisin olevista arvopapereista koostuviin saataviin liittyvien korkojen osalta näistä koroista peritään lähdevero silloin, kun arvopaperit on talletettu tai merkitty tilille rahoituslaitoksessa, joka on sijoittautunut johonkin toiseen unionin jäsenvaltioon tai ETA-valtioon, vaikka tällaiset korot on vapautettu lähdeverosta silloin, kun arvopaperit on talletettu tai merkitty tilille Belgiaan sijoittautuneessa rahoituslaitoksessa.